በኦሮሚያ ክልል አንዳንድ አካባቢዎች እየተደረገ ያለው አድማ የክልሉን ህብረተሰብ ይጎዳል- የኦህዴድ ማዕከላዊ ጽህፈት ቤት
በኦሮሚያ ክልል  አንዳንድ አካባቢዎች ካለፈው ሰኞ ጀምሮ እየተደረገ ያለው አድማ መላው የክልሉን ህብረተሰብ እንደሚጎዳ የኦህዴድ ማዕከላዊ ጽህፈት ቤት ሃላፊ ዶክተር አብይ አህመድ ተናገሩ፡፡ዶክተር አብይ ከኦሮሚያ ብሮድካስቲንግ ኔትዎርክ ጋር ባደረጉት ቆይታ እንዳሉት በተለይ ወጣቶች የጠላቶች መጠቀሚያ እንዳይሆኑ ጥንቃቄ ማድረግ አለባቸው፡፡የገበያ አድማ ማድረግና የትራንስፖርት እንቅስቃሴን ማደናቀፍ በክልሉ ኢኮኖሚ ላይ የሚያሳድረው ጫና ከባድ ነው ብለዋል፡፡የመብት ጥያቄን ማንሳት አግባብ ቢሆንም አድማና አመጽ ግን ትርፉ ድህነት እንደሆነ ተናግረዋል፡፡ደሃው ህብረተሰብ በሰላም ወጥቶ እንዲገባና ሰርቶ እንዲለወጥ ሰላም አስፈላጊ ነው ያሉት  የጽህፈት ቤቱ ሃላፊ ይህ ተግባራዊ እንዲሆን የክልሉ ፖሊስ ሃላፊነቱን ሊወጣ ይገባል ብለዋል፡፡የክልሉ ፖሊስ ከህብረተሰቡ ጋር በመሆን የህዝቡን ሰላም እንዲደፈርስ ከሚያደርጉ ሃይሎች የመጠበቅ ሃላፊነቱን እንዲወጣ አሳስበዋል፡፡የክልሉ መንግስት ህግን ለማስከበር ከመቼውም ጊዜ በላይ እንደሚሰራም ዶክተር አብይ አህመድ ተናግረዋል፡፡